**“Мектеп күткен – Ұстаз” дөңгелек үстел**

Бала бойында білім нәрін себетін, адамгершілік дәнін егетін басты тұлға - ұстаз.  Ұстаздық ұлы қасиет. Ұстаз – білім нәрімен сусындаған жан. Абай атамыз «сен де бір кірпіш дүниеге, кетігін тап та, бар қалан» деп айтқандай әр оқушыға білім беріп, оған өмірлік бағыт сілтеп өмірге «кірпіш» болып қалануына зор үлес қосушы- мұғалім.

Мұғалімдікке жас талапкерлерді тарту – қоғамымыздың өзекті мәселесіне айналған еді. Осы орайда ұстаздықты жүрек қалауымен таңдап, жас мұғалімдердің кәсіби құзыреттілік деңгейін арттыру, ұжымда жағымды психологиялық ахуал қалыптастыру, жігерлендіріп көңіл-күйлерін көтеру мақсатында Павлодар ауданы білім беру бөлімі әдістемелік кабинеттің жұмыс жоспарына сәйкес білім беру ұйымдары жас мамандарымен **“Мектеп күткен – Ұстаз”** тақырыбында Кеңес негізгі жалпы білім беру мектебінде дөңгелек үстел ұйымдастырылды. Аталмыш іс-шараға Павлодар облысы Білім беруді дамытудың инновациялық орталығының әдіскерлері Жолдыбаева Нагима Назымбековна және Сулейменова Надира Туяковна, сонымен қатар Аққулы ауданының “Ямышев ЖОББМ-нің ұстаздары да қатысты.

Бағдарлама бойынша Кеңес мектебінің жаратылыстану, қазақ тілі, математика пәнінің жас мамандары ашық сабақтар көрсетті. Ұстаздар бір-бірлеріне кері байланыс беріп, ары қарай дөңгелек үстелмен жалғасты. Қатысушылар түрлі ситуациялық сұрақтар қарастырып, бейнеролик арқылы пікір алмасып, ойларымен бөлісіп, ұсыныстарын айта кетті.

Жас маманның кәсіби қабілетіне және құзыреттілігіне байланысты жаңашыл ұстаз дағдыланады. Ал жаңашыл ұстаз – ол заман талабы. Заман талабының негізгі мақсаты: еліміздің көркендеп, беделді елдермен терезесін теңестіру. Бұл мақсаттың жүзеге асып, өз жемісін көру үшін жастар аянбай еңбек ету қажет. Себебі жастар – Қазақстанның болашағы.